La început, Roland Werner nu s-a gândit decât la un fel de cafenea pentru vârstnicii germani care au emigrat în Mallorca. În 2017, bărbatul de 62 de ani din Worms a înființat organizația de ajutorare "Herztat".
Între timp, însă, asociația - susținută de o persoană cu notorietate publică, respectiv prezentatoarea de televiziune Birgit Schrowange -, a devenit o organizație de ajutorare a emigranților germani. Asociația le oferă acestora mai mult decât orientare într-o țară străină, ajutându-i chiar să se întoarcă în țara de origine, dacă e musai.
Soarele strălucitor și temperaturile plăcute din Mallorca îi îmbie pe mulți germani să scape de monotonia rece și cenușie a țării lor de origine și să emigreze pe frumoasa insulă. Sunt mulți pensionarii care își îndeplinesc această dorință. Mulți sunt însă și cei care fac greșeli grave.
"Estimez că în Mallorca există în jur de 2.000 de persoane în vârstă vorbitoare de limbă germană care se simt singure, iar tendința este în creștere", spune Werner, care le oferă pensionarilor un punct de contact prin intermediul fundației sale "Herztat". De multe ori, nici acest lucru nu mai este suficient. "Unii dintre ei se află deja într-o situație de urgență și sunt de-a dreptul neputincioși", explică el.
Werner însuși s-a pensionat la vârsta de 52 de ani din motive de sănătate, dar nu s-a mulțumit să stea pe canapea. "Căutam o nouă preocupare", spune el, precizând că a intrat în contact cu comunitatea protestantă de limbă germană din Mallorca, care deja se ocupa de un proiect numit "Drumeții cu trup și suflet". "Să merg într-o excursie o dată pe lună chiar nu era suficient pentru mine", spune Werner. El căuta o provocare, așa că a donat o sumă din șase cifre și a fondat "Herztat". "Nu am copii. Aceasta va fi moștenirea mea".
Povestea este aproape întotdeauna aceeași, spune Werner: un cuplu în vârstă emigrează în Mallorca la scurt timp după ce se pensionează. Pleacă din Germania cu cățel, cu purcel, își anulează polițele de asigurare și se radiază de la autorități.
Cu toate acestea, ei decid să nu se înregistreze în Spania. Înregistrarea ar costa niște bani, iar de obicei germanii veniți aici nu vorbesc o boabă de spaniolă. "În funcție de vârsta lor, contribuțiile la asigurările sociale se ridică la aproximativ 200 de euro pe lună. Pensionarii se simt în formă și cred că se pot descurca și fără asigurarea de sănătate", spune bărbatul de 62 de ani.
Această greșeală are adesea consecințe grave, pentru că, pe măsură ce îmbătrânesc, cei mai mulți dintre ei dezvoltă din ce în ce mai multe infirmități. Oamenii se îmbolnăvesc, iar costurile tratamentului înghit cele câteva economii. Iar dacă unul dintre soți moare, dezastrul este total.
"Pică o pensie, dar costurile de închiriere rămân aceleași", spune Werner. În Mallorca există o mare lipsă de locuințe. "Mulți germani au concepția greșită că viața pe insulă este mai ieftină. Cu toate acestea, chiriile sunt mai mari decât în majoritatea zonelor germane. Nu veți găsi un apartament cu un dormitor la mai puțin de 900 de euro în Mallorca".
Inițial, fundația "Herztat" a fost gândită doar ca un loc de întâlnire. Voluntarii se oferă să îi scoată pe pensionarii singuri la o cafea, la cinema sau la un concert. "Acest lucru încă există, dar două treimi dintre persoanele de care ne ocupăm sunt acum urgențe", spune inițiatorul. O altă problemă este că oamenilor le este rușine de situația lor. Prieteniile și contactele se destramă, iar cei aflați la ananghie continuă să anuleze întâlnirile din cauza grijilor legate de bani, deoarece bugetul pur și simplu nu permite o cafea sau o bere.
"Familia și prietenii din Germania sunt de obicei supărați încă de la început atunci când seniorul pleacă și emigrează în Mallorca", spune Werner. Prin urmare, nu se poate aștepta prea mult ajutor din partea acestora. În cele din urmă, pensionarilor le este greu să își recunoască situația dificilă. "Am putea ajuta mult mai bine mulți oameni dacă ne-ar fi contactat mai devreme".
Schrowange a luat cunoștință de fundație în urmă cu doi ani, când filma un documentar despre sărăcia de pe insulă. S-au înțeles bine, iar managerul de proiect a întrebat-o pe femeia de 65 de ani dacă și-ar putea imagina să devină patroană a "Herztat".
La urma urmei, organizația depinde și ea de donații, al căror nivel a scăzut în ultima vreme. "Sunt sănătos și în formă, iar viața a fost foarte bună pentru mine, așa că vreau să dau ceva înapoi", a declarat Schrowange într-un interviu pentru "Mallorca Magazin". Ea a declarat că a început să pună de o parte pentru bătrânețe încă de când avea 17 ani. Astăzi, 40 de sponsori se ocupă de urgențe.
"Sunt în mare parte pensionari din Germania și Elveția", spune Werner. Cu timpul, voluntarii au devenit adevărați experți în a se descurca cu birocrația. Primul pas este să vadă cum pot fi admise persoanele aflate în nevoie într-un sistem de asigurări de sănătate. Deși spitalele publice din Mallorca tratează și pacienți neasigurați, serviciile nu cuprind decât măsurile vitale.
"În cazul unui atac de cord, persoana este imobilizată, dar nu se pune niciun stent pentru a reduce riscul unui nou atac", explică Werner. Așa că singura ultimă soluție este, de obicei, întoarcerea în Germania.
"Birourile de asistență socială au programe de urgență, dar acest lucru nu este reglementat prin lege", spune Werner. Susținătorii "Herztat" contactează birourile unde pensionarii au fost înregistrați ultima dată în Germania sau unde locuiesc membrii familiei și luptă pentru a se asigura că cei aflați în nevoie sunt acceptați înapoi în sistem. Fundația plătește apoi zborul de întoarcere și costurile de relocare. "Acestea se ridică de obicei la 500 de euro", spune Werner.
dpa/vd/das